作者:張說
標題:贈工部尚書馮公輓歌三首
內容:忠鯁難為事，平生盡畏途。如弦心自直，秀木勢恆孤。詔葬南陵道，神遊北斗樞。貴門傳萬石，餘慶在雙珠。爵位題龍旐，威儀出鳳城。路傍人泣送，門外馬嘶迎。萬事非吾有，千悲是世情。昔焉稱夏日，今也諡冬卿。窅然長夜臺，舉世可哀哉。泉戶一朝閉，松風四面來。石碑填駁蘚，珠服聚塵埃。誰言遼東鶴，千年往復回。